Sadudin Musabegović
Sadudin Musabegović (19. oktobar 1939. - 11. april 2014.), bio je istaknuti bosanskohercegovački pisac, teoretičar umjetnosti i redovni profesor na Univerzitetu u Sarajevu. Rođen je u Prijepolju, gdje je završio osnovno i srednje obrazovanje. Studirao je i diplomirao na Filološkom i Filozofskom fakultetu u Beogradu, gdje je i magistrirao 1965. godine. Pri Institutu za film pohađao je u Beogradu od 1962. do 1965. godine Visoku filmsku školu, odsjek režija. Doktorirao je na Filozofskom fakultetu u Sarajevu 1980. godine. Sve do penzionisanja radio je kao redovni profesor Estetike, Teorije likovnih umjetnosti i Estetike filma na Sarajevskom univerzitetu. Predavao je i na Univerzitetu Džemal Bijedić u Mostaru, a kao gostujući profesor na Indiana University of Pennsylvania. Bio je dekan Akademije likovnih umjetnosti u Sarajevu. Sadudin Musabegović bio je jedan od najznačajnijih teoretičara umjetnosti i modernih mislilaca u bivšoj Jugoslaviji nakon Drugog svjetskog rata. Bavio se i filmskom režijom. Za sarajevski Sutjeska film snimio je 1972. godine kratkometražni film Soba. Bio je glavni i odgovorni urednik časopisa Opredjeljenja, Lica, revije Odjek, te odgovorni urednik Dijaloga, male biblioteke Dialogos. Objavio je više naučnih i esejističkih knjiga, te brojne eseje i studije iz oblasti estetike, filma i likovnih umjetnosti. Za knjigu Mimesis i konstrukcija dobio je Šestoaprilsku nagradu grada Sarajeva i godišnju nagradu izdavačke kuće Veselin Masleša za nauku.